Philips

Historie

Firmaet ble stiftet i 1891 av brødrene Gerard og Anton Philips i Eindhoven, Nederland. Deres første produkter var lyspærer og annet elektroteknisk utstyr. Den første fabrikken er bevart som et museum. Selskapet startet opp med produksjon av glødelamper med glødetråder av karbon, og ved århundreskiftet hadde bedriften vokst til å bli en av de største produsentene i Europa. 
Stimulert av den industrielle revolusjon i Europa startet Philips opp sitt første forskningslaboratorium med nyskapende prosjekter innen røntgen- og radioteknologi. I 1918 lanserte Philips et medisinsk røntgenrør. 
I 1925 ble Philips involvert i de første TV-eksperimentene, og i 1927 startet selskapet opp med radioproduksjon. I 1932 hadde selskapet solgt én million radioer og var blitt verdens største radioprodusent.
I 1939 kom den elektriske barbermaskinen «Philishave» på markedet.
Ledelsen i Philips ble 9. mai 1940 informert om den forestående tyske invasjonen av Nederland 10. mai. De bestemte seg for å forlate landet og flyktet til USA. De klarte å få med seg en større del av firmaets kapital. Med USA som base drev de selskapet gjennom hele krigen. På samme tid ble selve selskapet på papiret flyttet til De nederlandske Antiller så tyskerne ikke kunne få tak i det. Mange av selskapets forskningssentre ble lukket og klart holdt hemmelige slik at tyskerne ikke fant ut om dem. Etter krigen ble selskapet flyttet tilbake til Nederland med hovedkvarter i Eindhoven.  Dette medførte at Philips kom fort på fote igjen etter krigen. I 2000 ble hovedkvarteret flyttet til Amsterdam.
Philips introduserte musikkassetten, eller Philipskassetten som den også ble kalt. Det offisielle navnet var Compact Cassette, men etter at denne ble de facto standard, ble den bare kalt kassett. Deres forsøk på å lage en standard for video-kassetter (Video 2000) var ikke like vellykket. Betamax og VHS var for etablerte standarder allerede.
I 1983 nådde Philips en teknologisk milepæl: lanseringen av CD-en. Som en videreutvikling av suksessen med CD-teknologien, inngikk Philips i 1997 et samarbeid med Sony om å lansere DVD- teknologien.
I 1913 etablerte Philips et bedriftslag i fotball kalt PSV Eindhoven. Dette laget utviklet seg senere til et profflag og er en av Nederlands største fotballklubber.

Philips i Norge

I 1911 begynte agenturfirmaet Bergaust Eftf. Gerhard M. Schive import av glødelamper fra Philips i Eindhoven. I årene som fulgte kom en rekke spesiallamper på markedet. Agenturfirmaet gikk senere konkurs, og i 1922 ble Jo Polak sendt ut fra konsernsenteret for å etablere et selvstendig Philips selskap i Norge. 8. januar 1923 ble Norsk Aktieselskap Philips Lamper registrert, og er dermed den nest eldste Philips-etablering utenfor Nederland (Belgia var først i 1919). Philips Sverige fulgte så 12 dager senere. 
De første årene dreide alt seg om lys, men allerede i 1927 kom den første radioen på markedet, og i 1930 startet salget av røntgenrør.
I 1936 ble A/S Radio Industri etablert, og startet produksjon i Sandakerveien i Oslo. Philips Fabrikker A/S starter samme år opp i Brenneriveien.
1939: Første barbermaskin lanseres
1956: Første TV innføres til tekniske prøver og i 1959 produserer A/S Radio Industri en prøveserie på 150 apparater. De ordinære TV-sendingene fra NRK i 1960 starter markerer starten på TV-salget. Samtidig med Philips Norges 50-årsjubileum i 1973, kommer den første farge-TV i salg.
Etter å ha vært spredt på flere lokasjoner i Oslo, ble alle samlet i nye lokaler i Sandstuveien 70 i 1982. Dette var selskapets hovedkontor inntil flyttingen til nye lokaler i Helsfyr Atrium mai 2010.